**SELETUSKIRI**

**Jõelähtme Vallavolikogu 16.12.2021 määruse nr 4 „Eluruumi kulude piirmäärad toimetulekutoetuse määramiseks Jõelähtme vallas“ muutmine**

**juurde**

**I Sissejuhatus ja eelnõu eesmärk**

Käesoleva eelnõu ja seletuskirja koostas sotsiaaltöö peaspetsialist Kati Narusberg (telefon 5382 4862, e-mail kati.narusberg@joelahtme.ee).

Sotsiaalhoolekande seaduse alusel on toimetulekutoetuse maksmise eesmärk abi vajavate inimeste iseseisva toimetuleku ajutine soodustamine ning materiaalse puuduse leevendamine, tagades minimaalsed vahendid esmavajaduste rahuldamiseks. Käesolevalt kehtestatakse määruse muudatusega eluaseme soetamiseks võetud laenu tagasimakse piirmäär.

**II Toetuse määramise alustest**

Toimetulekutoetus on riigi rahaline abi puuduses inimestele, mida kohalik omavalitsus maksab riigieelarvelistest vahenditest. Toimetulekutoetuse taotlemine, arvestamine, määramine ja maksmine on reguleeritud sotsiaalhoolekande seadusega.

Toimetulekutoetuse arvestamise aluseks on üksi elava isiku või perekonna kõigi liikmete eelmise kuu netosissetulek, millest arvestatakse maha makstud elatis, jooksval kuul tasumisele kuuluvad eluasemekulud ning kehtestatud toimetulekupiir.

Toimetulekupiiri suuruse kehtestab Riigikogu riigieelarves. Seda arvestatakse üksi elavale inimesele või perekonna esimesele liikmele igaks eelarveaastaks. Perekonna teise ja iga järgmise täisealise liikme toimetulekupiir on 80% perekonna esimese liikme toimetulekupiirist ning iga lapse toimetulekupiir 120% perekonna esimese liikme toimetulekupiirist. Toimetulekupiiri kehtestamisel lähtutakse minimaalsetest tarbimiskuludest toidule, riietusele ja jalanõudele ning muudele kaupadele ja teenustele esmavajaduste rahuldamiseks. Alates 01.06.2022 on toimetulekupiir üksi elavale inimesele või perekonna esimesele liikmele 200 eurot kuus, teise ja iga järgmise täisealise liikme toimetulekupiir on 160 eurot kuus ning iga alaealise pereliikme toimetulekupiir 240 eurot kuus.

Toimetulekutoetuse saajal, kelle kõik perekonnaliikmed on alaealised, on õigus saada koos toimetulekutoetusega täiendavat sotsiaaltoetust 15 eurot, mida maksab kohalik omavalitsus riigieelarvelistest vahenditest.

01.07.2022 jõustus sotsiaalhoolekande seaduse muudatus, millega muudeti seaduse paragrahvi 133 lõiget 5 ja seda täiendati punktiga 1¹, millega lisandus üks toimetulekutoetuse arvestamisel arvesse minev kululiik, eluaseme soetamiseks võetud laenu tagasimakse, mis sisaldab ka laenu intressi ja kohustusliku eluasemekindlustuse makse. Sellega seonduvalt on kohalikul omavalitsusel kohustus kehtestada kululiigile piirmäär, mis võiks olla sarnane üürile kehtestatud piirmääraga.

Vastavalt SHS § 133 lõikele 6 tuleb kohaliku omavalitsuse üksustel kehtestada toimetulekutoetuse määramiseks sama paragrahvi lõikes 5 nimetatud kulude piirmäärad, mis tagavad isiku ja tema perekonnaliikmete inimväärse äraelamise.

Hetkel kehtivad Jõelähtme vallas 16.12.2021 määrusega nr 4 „Eluruumi kulude piirmäärad toimetulekutoetuse määramiseks Jõelähtme vallas“ kehtestatud piirmäärad, käesoleva muudatusega kehtestatakse punktile 1 uus piirmäär.

|  |  |  |
| --- | --- | --- |
| **Tasumisele kuuluvad alalised eluruumi kulud** | **Kehtivad piirmäärad**  | **Muudatus** |
| Tegelik korteriüür/omandiõiguse alusel kasutatava eluruumi majandamiskulud | 12,00 eurot m² |  |
| Korterelamu haldamise kulu, sealhulgas remondikulu | 5,00 eurot m2 kohta kuus |  |
| Korterelamu renoveerimislaenu tagasimakse | 5,00 eurot m2 kohta kuus |  |
| Veevarustuse ja reovee ärajuhtimise teenuste maksumus | 30,00 eurot ühe isiku kohta kuus |  |
| Soojaveevarustuseks tarbitud soojusenergia või kütuse maksumus | 40,00 eurot ühe isiku kohta kuus |  |
| Kütteks tarbitud soojusenergia või kütuse maksumus | 10,00 eurot m² |  |
| Elektrienergia tarbimisega seotud kulu | 80,00 eurot üksi elava isiku või perekonna esimese liikme kohta kuus, perekonna iga järgneva liikme kohta kuni 50,00 eurot kuus |  |
| Majapidamisgaasi maksumus | 18,00 eurot üheliikmelise pere kohta ja 12,00 eurot iga järgneva pereliikme kohta kuus |  |
| Maamaksukulud | Tegelik maamaksukulu, kuid mitte üle kolmekordse elamualuse pinna |  |
| Hoonekindlustuse kulud | 0,25 eurot m2 kohta kuus |  |
| Olmejäätmete veotasu | Tegelik olmejäätmete veotasu |  |
| Eluasemelaenu tagasimakse, mis sisaldab ka laenu intressi ja kohustusliku eluasemekindlustuse maksed | Tegelik eluaseme soetamiseks võetud laenu tagasimakse | **Kuni 12 eurot m²** |

**III Eelnõu mõju valla eelarvele**

Toimetulekutoetuse vahendid eraldatakse kohalikele omavalitsustele riigieelarvelistest vahenditest. Rahandusministeerium jälgib jooksvalt toimetulekutoetuse maksmise hüvitise kasutamist ja vajaduse korral valmistab Vabariigi Valitsusele esitamiseks ja otsustamiseks ette korralduse täiendavate vahendite andmiseks eeldatava puudujäägi ulatuses.

Toimetulekutoetus on olemuselt arvestuslik kulu, mida riik hüvitab omavalitsustele täpselt nii palju, kui seda inimeste abistamiseks välja makstakse. Ühtlasi sätestab sotsiaalhoolekande seadus igale omavalitsusele kohustuse tagada, et sätestatud piirmäärad oleksid adekvaatsed ja tagaksid inimväärsed elamistingimused. Eelnõus toodud piirmäärad vastavad Jõelähtme vallas elamise tegelikele kuludele.

Kati Narusberg

sotsiaaltöö peaspetsialist